《村居秋怀即事 其二》
明代·刘逢源

无端华发满秋簪，四壁云山响素琴。何处寒花矜晚节，几年风雨老文心。

香来始觉兰当户，月到方知鹤在林。杖履荒原觅天地，一溪松影隔云岑。

作者简介：明末清初直隶曲周人，字资深，号津逮。明贡生，入清不仕。经史百家之外，又通星数河洛之学，喜谈兵击剑。生当乱世，流离江汉淮海间，诗多忧愤语。有《积书岩诗集》。